નઈ તાલીમ ગાંધીજીનું સ્વપ્નું હતું જેને સાકાર કર્યું સ્વ. જુગતરામ દવે અને સ્વ. નાનુભાઈ ભટ્ટ જેવા સમાજને સમર્પિત મહામાનવોએ. શકય છે કે આ પ્રકારની શાળાઓમાંથી સફળ ડોકટરો, વકીલો કે એન્જિનિયરો ઓછા તૈયાર થયા હોય પરંતુ એટલું નક્કી છે કે આ પ્રકારની શિક્ષણ સંસ્થાઓએ સાચા અને સારા માણસો જરૂર પેદા કર્યા છે. આ શાળાઓએ માણસ વાવ્યો છે અને ઉત્તમ માનવીઓનો પાક પેદા કર્યો છે. વેડછી આશ્રમમાં જુગતરામ જેવા માળીની નર્સરીમાં સુજાતા નામની જનસ જન્મી છે કે જેણે પોતાનું જીવન સમાજને સમર્પિત કર્યું છે. આ રોપો આજે ધરમપુરના આદિવાસી વિસ્તારમાં ફૂલ્યો ફાલ્યો છે. એના કાર્યોની સુવાસ ચોમેર પ્રસરી છે જે આદિવાસી સમાજના ઉત્થાન માટે આદર્શ બની રહ્યા છે.